**Stornebbvanga** (*Euryceros prevostii*) er monotypisk og eneste art i slekten ***Euryceros***, som tilhører underfamilien Vanginae i vangafamilien (Vangidae). Den er endemisk for det nordøstre Madagaskar.

Biologi
-------

Stornebbvangaen blir omkring 28–31 cm og veier cirka 84–114 g, noe som gjør arten til en av de største vangaene. Fuglen karakteriseres av et kroket massivt blågrått nebb (51 mm langt og 30 mm dypt). Fjærdrakten er gjennomgående blåsort, mens sekundærfjæra og det sentrale fjærparet i stjerten er rustrød. Stjerten er lang og eller sort. Øynene har lys grå iris.

Arten er knyttet til fuktig eviggrønn skog og lever langs nordøstkysten av Madagaskar. Fuglen har blitt observert i høyder på 200–1 800 moh. men er mest vanlig omkring 400–900 moh. Kosten består hovedsakelig av insekter, spesielt kakerlakker (Blattodea), sommerfugler (Lepidoptera), rettvinger (Orthoptera), og biller (Coleoptera), men den eter også flere typer virvelløse dyr.

Arten vagler seg gjerne på greier 3–10 meter over bakken, og kan gjerne sitte nærmest bevegelsesløs i lang tid. Den opptrer enten solitært eller i blandede flokker sammen med andre vangaer.

Stornebbvangaen er monogam og hekker i perioden oktober–januar på Masoalahalvøya. Den bygger et skålformet rede på cirka 15 cm i diameter, som er gjort av moser og vevde plantefibre og tynne greiner. Redet plasseres 2–4 m over bakken, vanligvis i kløften mellom to greiner eller innerst i en krans med palmeblader. Hunnen legger 2–3 egg og begge foreldrene både ruger, steller og mater avkommet.

Inndeling
---------

Inndelingen under følger HBW Alive og er i henhold til Yamagishi *et al.* (2017). Alle norske navn følger Norsk navnekomité for fugl (NNKF) og er i henhold til Syvertsen *et al.* (2008), med unntak for navn gitt i parentes. Disse har fortsatt ikke fått avklart sitt norske navn og må derfor kun betraktes som beskrivende uttrykk.

**Treliste**
* Passeriformes, spurvefugler
	+ Passeri, sangfugler
		- Corvoidea
			* Vangidae, vangafamilien
				+ Vanginae (gassiske vangaer)
					- *Newtonia*
					- *Tylas*
					- *Calicalicus*
					- *Hypositta*
					- *Leptopterus*
					- *Cyanolanius*
					- *Mystacornis*
					- *Pseudobias*
					- *Vanga*
					- *Schetba*
					- *Euryceros*
						* *E. prevostii*, stornebbvanga
					- *Xenopirostris*
					- *Oriolia*
					- *Falculea*
					- *Artamella*

Referanser
----------

1. 1 2 3 4  Yamagishi, S. & Nakamura, M. (2017). Helmet Vanga (*Euryceros prevostii*). In: del Hoyo, J. Elliott, A. Sargatal, J. Christie, D.A. & de Juana, E. (eds.). *Handbook of the Birds of the World Alive*. Lynx Edicions, Barcelona.
2. ↑  Yamagishi, S. Nakamura, M. & Bonan, A. (2017). Vangas (Vangidae)i)]]. In: del Hoyo, J. Elliott, A. Sargatal, J. Christie, D.A. & de Juana, E. (eds.). *Handbook of the Birds of the World Alive*. Lynx Edicions, Barcelona.
3. ↑  Syvertsen, P. O. Ree, V. Hansen, O. B. Syvertsen, Ø. Bergan, M. Kvam, H. Viker, M. & Axelsen, T. 2008. Virksomheten til Norsk navnekomité for fugl (NNKF) 1990-2008. Norske navn på verdens fugler. *Norsk Ornitologisk Forening*. www.birdlife.no (publisert 22.5.2008). Besøkt 2016-08-07

Eksterne lenker
---------------

* (en) *Stornebbvanga* i Global Biodiversity Information Facility Rediger på Wikidata

* (no) *Stornebbvanga* hos Artsdatabanken Rediger på Wikidata

* (en) *Stornebbvanga* hos ITIS Rediger på Wikidata

* (en) *Stornebbvanga* hos NCBI Rediger på Wikidata

* (en) *Kategori:Euryceros prevostii* – bilder, video eller lyd på Wikimedia Commons Rediger på Wikidata

* *Euryceros prevostii* – detaljert informasjon på Wikispecies Rediger på Wikidata